Черкесск и «Интер»-р хагъащIэ
Топджэгум дихьэххэр хуабжьу хуэзэшащ фыIэ ялъагъу командэхэм я зэIущIэхэм. Абыхэм щIадзэжыным и зы нэщэнэщ гъубж кIуам Железноводск къалэм щыIар. «Спартак-Налшыкымрэ» Черкесск и «Интер»-мрэ къапщытэжащ мыгувэу зэхаублэжыну Урысей Федерацэм футболымкIэ и етIуанэ дивизионым и «Ипщэ» гупым 2020 — 2021 гъэхэм я зэхьэзэхуэм зэрыхуэхьэзырыр .
НэгъуэщI щIыпIэхэм зыкъыщызыгъэлъагъуэ Къэбэрдей-Балъкъэрым щыщ футболист зыбжанэ зришэлIэжу зэхъуэкIыныгъэфIхэр иужь махуэхэм къыщыхъуа «Спартак-Налшыкым» щыджэгухэм я гукъыдэжыр зэрыиныр мы зэIущIэм къыщагъэлъэгъуащ. Япэ дакъикъэхэм щыщIэдзауэ абыхэм тепщэныгъэр яутIыпщакъым икIи Черкесск и «Интер»-м щхьэкъэIэтыпIэ иратакъым.
Джэгум и япэ сыхьэт ныкъуэм я хьэрхуэрэгъухэм иджыри зыгуэрурэ захъумэжыфами, налшыкдэсхэм я ебгъэрыкIуэныгъэхэм ахэр адэкIэ пэлъэщакъым. 31-нэ дакъикъэм бжыгъэр къызэIуихащ къэзыгъэзэжахэм ящыщ Гугуев Магомед. Мыгувэу ар игъэбэгъуащ жыжьэу щыту дахэу топ дэзыгъэкIа Iэпщацэ Марат. КIэух бжыгъэр зэфIигъэуващ джэгум и етIуанэ Iыхьэм губгъуэм къихьа, 2019 — 2020 гъэхэм щыIа зэхьэзэхуэм «Спартак-Налшыкым» и гъуащхьауэ нэхъыфIу зыкъэзыгъэлъэгъуа Бацэ Къантемыр. Пащты Руслан къыхита топыр абы Iэзэу щхьэкIэ дигъэкIащ.
Ди командэм хэту Черкесск и «Интер»-м зэныбжьэгъугъэ зэIущIэ бадзэуэгъуэм и 14-м драгъэкIуэкIащ Антиповым (Къардэным, 46), Сындыкум (Уэрэзейм, 60), Шаваевым (Миндадзе, 70), Шумахуэм, КIэдыкIуейм, Дэхъум (Клышэ, 46), Iэпщацэм (ДыщэкIым, 60), Пащтым (Торосян, 65), Хьэшырым (Бахъсэнокъуэм, 70), Ашум (ХъутIэм, 46), Гугуевым (Бацэм, 46).
Хъыбар къызэрытIэрыхьамкIэ, Машэжь Ратмир «Спартак-Налшыкым» хэкIыжащ. Ди командэм хэту зэIущIэ 57-рэ езыгъэкIуэкIа гъуащхьэхъумэныкъуэр иджы щыджэгунущ Новороссийск и «Черноморец»-м.
КъищынэмыщIауэ, налшыкдэсхэм иращIылIа зэгурыIуэныгъэм пащакъым Запалацкий Сергей, Бунаков Даниил, Апажэ Чэрим, Iэщын Аслъэн, Стригэ Артём сымэ. И Iуэхур зэкIэ зэхэкIыпакъым Белоусов Никити.
ТхьэмахуитI-щы дэкIмэ щIадзэжыну зыхуагъэфащэ Урысей Федерацэм футболымкIэ и етIуанэ дивизионым и «Ипщэ» гупым 20120 — 2021 гъэхэм я зэхьэзэхуэм «Спартак-Налшыкым» Къэбэрдей-Балъкъэрым и къалащ- хьэм адэкIи зыщыхуигъэхьэзырынущ. Хьэрхуэрэгъухэр игъуэтмэ, зэныбжьэгъугъэ зэIущIэхэри иригъэкIуэкIынущ.
Жыласэ Заурбэч.
